
Comunicat de presă 

privind derularea la nivelul Inspectoratului Teritorial de Muncă Brăila, a Acțiunii de verificare a respectării prevederilor legale în domeniul securității și sănătății în muncă în agricultură, din Programul-cadru de acțiuni al Inspecției Muncii pentru anul 2026
Motivarea acțiunii:
Activitățile desfășurate în agricultură se caracterizează prin condiții de muncă ce expun lucrătorii la numeroase riscuri, în special de natură biomecanică, mulți dintre factorii care le generează fiind dificil de controlat, întrucât depind de sarcini de muncă nestandardizate.
Totodată, ecocondiționalitatea, precum și presiunea de a respecta obiectivele privind schimbările climatice și reglementările de mediu, reprezintă factori importanți de stres pentru lucrătorii din acest domeniu.

Lucrătorii din agricultură sunt expuși frecvent la fenomene meteorologice extreme, temperaturi ridicate și radiații solare, boli transmise de insecte, precum și la praf și pesticide. În același timp, utilizarea intensificată a pesticidelor, ca urmare a creșterii populațiilor de insecte, amplifică riscurile pentru sănătate.

Sănătatea lucrătorilor poate fi afectată prin apariția afecțiunilor musculo-scheletice (în special la nivel lombar, al brațelor și umerilor), generate de ridicarea și manipularea manuală a sarcinilor, mișcări repetitive, expunerea la zgomot ridicat, precum și prin stres și oboseală, factori ce pot conduce la suprasolicitare fizică și psihică.

Respectarea normelor de securitate și sănătate în muncă este esențială pentru protejarea vieții și integrității fizice a lucrătorilor. Instruirea adecvată, utilizarea echipamentului individual de protecție și exploatarea în condiții de siguranță a echipamentelor de muncă (combine, tractoare, semănători, remorci, precum și unelte manuale sau motorizate) reprezintă cerințe fundamentale.

În acest context, lucrătorii din agricultură se confruntă, în anumite situații, cu riscuri ridicate de accidentare și/sau îmbolnăvire profesională, ceea ce conduce la un număr semnificativ de accidente de muncă, inclusiv accidente cu incapacitate temporară de muncă și accidente mortale.
Obiectivele acțiunii:
· eliminarea neconformităților constatate prin dispunerea de măsuri obligatorii și aplicarea sancțiunilor contravenționale, după caz;

· creșterea gradului de conștientizare a angajatorilor și lucrătorilor cu privire la riscurile de accidentare și/sau îmbolnăvire profesională, precum și la pericolele existente la locurile de muncă;

· promovarea respectării prevederilor legale în domeniul securității și sănătății în muncă pentru activitățile din agricultură;

· eliminarea situațiilor de pericol grav și iminent de accidentare prin dispunerea măsurilor de sistare a activității și/sau oprire din funcțiune a echipamentelor de muncă.

